KIRJALLINEN KYSYMYS E-3309/02

esittäjä(t): Stavros Xarchakos (PPE-DE) komissiolle

(21. marraskuuta 2002)

Aihe: Euroopan yhteisön jäsenvaltioiden kansalaisiin kohdistuneet väkivaltaisuudet turkkilaisella jalkapallokentällä

Joitakin päiviä sitten järjestettiin virallinen kansainvälinen jalkapallo-ottelu kreikkalaisen joukkueen Panathinaikosin ja turkkilaisen joukkueen Fenerbachen välillä. Ottelua ennen, sen aikana ja sen jälkeen tuhannet turkkilaiset jalkapallofanit käyttivät väkivaltaa 1 500 kreikkalaista Panathinaikosin kannattajaa vastaan, joista monet loukkaantuivat. Turkkilaisten jalkapallofanien aiheuttamien välikohtausten lisäksi jalkapallokentän katsomoon ripustettiin jättikokoinen taulu, johon oli kirjoitettu kreikkalaisvastaisia iskulauseita. Tämä jättikokoinen taulu ripustettiin täsmälleen vastapäätä Panathinaikosin kannattajien istumapaikkoja sijaitsevaan katsomon osaan asennetun erityisen mekanismin avulla, mistä voi oikeutetusti päätellä, ettei kyse ollut joidenkin turkkilaisten jalkapallofanien yksittäisestä teosta, sillä taulun tuominen ja ripustaminen katsomoon edellytti järjestäytynyttä yhteistoimintaa.

Lisäksi vakavia välikohtauksia sattui 6. marraskuuta 2002 ennen Fenerbachen ja Galatsarayn välistä ottelua, sen aikana ja sen jälkeen, ja Turkin televisio esitti jatkuvasti videota, jossa Fenerbachen kannattajat kuljeskelivat stiletein (!) aseistettuna ottelupaikan ja kyseisen joukkueen valmentajien penkin lähistöllä. Turkkilaiset jalkapallofanit ovat vastuussa myös kaksi vuotta sitten sattuneista vakavista välikohtauksista, joissa brittiläisiä Arsenalin kannattajia puukotettiin ennen tämän joukkueen ja Galatsarayn välisen ottelun alkua Istanbulissa.

Euroopan parlamentin kulttuuri- ja urheiluvaliokunnan jäsenenä haluaisin saada tietää: Mikä on komission näkemys näistä Panathinaikosin kannattajien, toisin sanoen Turkkiin kansainvälistä urheilutapahtumaa seuraamaan saapuneiden yhteisön kansalaisten, vastaisista ennennäkemättömistä väkivaltaisuuksista? Mitä Schengenin sopimuksen määräyksissä sanotaan jalkapallojoukkueiden kannattajista, jotka ovat aiheuttaneet aikaisemmin kahakoita tai joiden on perustellusti syytä epäillä haluavan tulla yhteisön alueelle aiheuttamaan uusia väkivaltaisia levottomuuksia?

António Vitorinon komission puolesta antama vastaus

(22. tammikuuta 2003)

Komissio tuomitsee kaikenlaisen huliganismin riippumatta siitä, mitä kansalaisuutta välikohtauksiin osallistuneet henkilöt edustavat tai missä välikohtaukset ovat sattuneet.

Neuvosto teki 25. huhtikuuta 2002 päätöksen turvallisuudesta kansainvälisten jalkapallo-ottelujen yhteydessä(1) Euroopan unionista tehdyn sopimuksen 30 artiklan perusteella. Päätöksellä pyritään parantamaan jäsenvaltioiden lainvalvontaviranomaisten yhteistyötä tehostamalla tietojenvaihtoa niiden viranomaisten välillä, joiden tehtävänä on varmistaa, etteivät huligaanit häiritse jalkapallo-otteluja.

Yksi merkittävä keino parantaa operatiivista yhteistyötä on sellaisten kansainvälisten jalkapallo-ottelujen, joissa on mukana ainakin yksi jäsenvaltio, yhteydessä esiintyvien väkivaltaisuuksien ja levottomuuksien ehkäisemistä ja torjuntaa ja siihen liittyvää kansainvälistä poliisiyhteistyötä koskevia suosituksia sisältävä käsikirja. Käsikirja annettiin poliisiviranomaisten käyttöön neuvoston 6. joulukuuta 2001 antamalla päätöslauselmalla(2). Siinä vaaditaan tiivistämään yhteistyötä kolmansien maiden viranomaisten ja muiden jalkapallo-ottelujen turvallisuudesta vastaavien henkilöiden kanssa.

Schengenin sopimuksen soveltamisesta tehty yleissopimus (Schengenin yleissopimus) ei sisällä huliganismia koskevia erityismääräyksiä. Vapaaseen matkustusalueeseen kuuluviin jäsenvaltioihin pääsyä koskevien yleissääntöjen mukaan jäsenvaltion olisi periaatteessa evättävä niiden kolmansien maiden kansalaisten maahanpääsy, joita Schengenin tietojärjestelmään (SIS) ilmoitettujen tietojen perusteella ei voida päästää maahan Schengenin yleissopimuksen 96 artiklan nojalla. Lisäksi jos jäsenvaltion oikeusviranomaiset esittävät rikoksiin syyllistynyttä henkilöä koskevan kansainvälisen luovutuspyynnön, voidaan henkilöä koskevat tiedot ilmoittaa kyseisten viranomaisten pyynnöstä SIS:ään Schengenin yleissopimuksen 95 artiklan nojalla.

(1) Päätös 2002/348/YOS (EYVL L 121, 8.5.2002).

(2) EYVL C 22, 24.1.2002.